b'\n_START_ARTICLE_\nCerkveni u\xc4\x8ditelji\n_START_PARAGRAPH_\nCerkveni u\xc4\x8ditelji so v katoli\xc5\xa1ki Cerkvi tisti teologi, ki so Cerkvi prispevali mnogo koristnega in jim je pape\xc5\xbe ali ekumenski koncil priznal izjemno u\xc4\x8diteljstvo ter veliko svetni\xc5\xa1tvo. Te \xc4\x8dasti se podelijo zelo redko, vedno pa le posmrtno in po kanonizaciji. Do sedaj \xc5\xa1e noben ekumenski koncil ni izkoristil svoje pravice razglasiti nekoga za cerkvenega u\xc4\x8ditelja. Prvi in najvplivnej\xc5\xa1i kr\xc5\xa1\xc4\x8danski misleci se imenujejo tudi cerkveni o\xc4\x8detje._NEWLINE_Prvotni seznam cerkvenih u\xc4\x8diteljev je vklju\xc4\x8deval le zahodne teologe: Ambro\xc5\xbea Milanskega, Avgu\xc5\xa1tina iz Hipona, svetega Hieronima in pape\xc5\xbea Gregorja I., ki so bili razgla\xc5\xa1eni leta 1298. Vzhodni u\xc4\x8ditelji, med katere se pri\xc5\xa1tevajo Atanazij Veliki, Bazilij Veliki, Janez Krizostom in Gregor Nazian\xc5\xa1ki, so bili razgla\xc5\xa1eni leta 1568, skupaj s Toma\xc5\xbeem Akvinskim. Kot predzadnji trije u\xc4\x8ditelji so bile imenovane tri svetnice, zadnji pa je iz kr\xc5\xa1\xc4\x8danskega Vzhoda (iz Armenije)._NEWLINE_Dela cerkvenih u\xc4\x8diteljev se med sabo mo\xc4\x8dno razlikujejo po temi in obliki. Nekateri so pisali prete\xc5\xbeno kratka pisma in razprave (na primer Gregor, Ambro\xc5\xbe), drugi pa so zna\xc4\x8dilni po misti\xc4\x8dni teologiji (Katarina Sienska, Janez od Kri\xc5\xbea, Terezija Avilska). Mnogo u\xc4\x8diteljev je napisalo dela v zagovor Cerkvi pred herezijami (Avgu\xc5\xa1tin, Bellarmino). Avgu\xc5\xa1tin je napisal tudi prvo avtobiografijo na svetu \xe2\x80\x93 Izpovedi (Confessiones). Cerkvena zgodovina Angle\xc5\xbeev Bede \xc4\x8castitljivega podaja najbolj\xc5\xa1e podatke o Angliji zgodnjega srednjega veka. Postopoma se teologi v seznam vklju\xc4\x8dili tudi Anzelma, Alberta Velikega in Toma\xc5\xbea Akvinskega, ki so pomembni zlasti kot kr\xc5\xa1\xc4\x8danski filozofi. Slednji velja za enega najve\xc4\x8djih srednjeve\xc5\xa1kih mislecev Zahodne Evrope. Spisi zgodnjih u\xc4\x8diteljev podajajo odli\xc4\x8dno razumevanje teolo\xc5\xa1kih tematik znotraj zgodnje Cerkve.'